                                                                                                  До Общински съвет - Бургас

ПРОЕКТ НА РЕШЕНИЕ
от
д-р Георги Дракалиев – председател на ПК по общинска собственост, общински предприятия и дружества 
Относно: Визуално представяне на най-известните бургаски артисти и творци
Уважаеми колеги,

      Град Бургас е известен в страната като град на културата, в който са родени или живели и творили стотици известни български артисти и творци в различни сфери на изкуството и културата. Сред тях има голям брой изтъкнати актьори, музиканти, певци, композитори, поети, художници и пр. и пр., чиито имена знае всеки българин. Същевременно, за малка част от тях е известно в национален мащаб, че произхождат от Бургас или най-малкото са творили в нашия град в продължителен период от време.
     Оказва се обаче, че и самите жители на Бургас в голяма степен не са наясно, че някои от най-известните имена в киното, театъра, операта, естрадната музика, поезията, изобразителното изкуство и т. н. са били или все още са наши съграждани. Самият аз неведнъж съм бил свидетел как бургазлии изразяват изненада, научавайки, че някой известен българин също е от Бургас.
      Ето защо, считам, че би било полезно за жителите и гостите на нашия град да бъдат предприети действия по популяризиране имената на национално известните ни съграждани – изявени артисти. Също така съм убеден, че всякаква форма на подчертаване и представяне на постиженията на Бургас в сферата на културата безспорно представлява подкрепа на кандидатурата на града ни за Европейска столица на културата 2032 г. 
       Поради това, на основание на чл. 17, ал. 1, т. 5 и чл. 21, ал. 1, т. 23 от Закона за местното самоуправление и местната администрация, предлагам Общинският съвет да вземе следното      
РЕШЕНИЕ:
       Да се изработи пано с изобразена върху него картата на Бургас, което да се монтира на видно място в централната част на града. Върху картата да бъдат отбелязани максимално приблизително местоположенията на родните домове или домовете, в които са живели и/или творили национално известни хора на изкуството. Това трябва да са актьори, музиканти, певци, композитори, поети, художници и пр., родени в Бургас или творчески свързани с града. При необходимост, картата да съдържа и легенда с образа и призванието на всеки един артист, като номерацията бъде съобразена с подредбата на имената по азбучен ред. Необходимите за изпълнението средства да се вземат от сумата по перо „Други дейности по културата“. 
     Приложение: Примерни варианти на фрагмент от карта, указващ местоположението на родната къща на големия български актьор Апостол Карамитев.
Вариант 1 (без необходимост от легенда с имена към картата):

Вариант 2 (с необходимост от легенда с имена към картата):

С уважение:

16.04.2026 г.                                                                         Георги Дракалиев                                                                             
